钦定古今图书集成/明伦汇编/人事典/第028卷 > 《和形影神三首陶苏皆言日月灯影余兼言水镜影》唐·时升
## 钦定古今图书集成/明伦汇编/人事典/第028卷 > 《和形影神三首陶苏皆言日月灯影余兼言水镜影》唐·时升

匆匆百年内，美好能几时。容华日消歇，我与尔共之。
今既异畴昔，后当异今兹。百川东赴海，宁有西归期。
《烈士》云徇名，千载令人思。死者已冥漠，生者空涟洏身名孰亲疏，此语不复疑。举酒相对尽，奚待劝酬辞。
〈形赠影〉

遭遇有穷通，希世有巧拙。念子实劳生，我于玆事绝。
蹙额宁有忧，开颜亦非悦。万变纷在前，何尝起分别。
诸佛说无心，我已久寂灭。试置水火间，了不知濡热。
岂若形与神，大用有敝竭。子饮我颓然，唯此意劣劣。
〈影答形〉

我居四大中，正如衣中著。我岂好往来，衣当有新故。
道家贵久生，谓当长相附。竺干大导师，广说无生语。
亦知海有岸，不识津梁处。遂与二子偕，万劫每同住。
如在百戏场，好丑安可数。贤愚贵贱间，头面无不具。
工拙我为之，令子蒙毁誉。毁誉亦非真，会当随子去。
苟悟万缘空，夫何忧何惧。一醉能几时，何以消百虑。
〈神释〉

《山海经》：“寿麻之国，正立无影，疾呼无响。”

长流山人，“白帝少昊居，主司反影。”

《拾遗记》：“昭王时，东瓯献二女，一名延娟，二名延娱，辨
口丽辞，巧善歌笑，步尘上无迹，行日中无影。”

周有韩房者，自渠胥国来献《火齐镜》，广三尺，暗中视
物如昼，向镜语，则镜中影应声而答。

《太元经》：老子：“行则灭迹，立则隐影。”

《庄子·天道篇》：士成绮见老子，雁行避影，履行遂进而
问“修身若何？”

《孔子家语弟子行篇》：“自见孔子出入于户，未尝越礼，
往来过之，足不履影，高柴之行也。”

《荀子·解蔽篇》：“夏首之南有人焉，曰涓蜀梁。其为人也
愚，以善畏。明月而宵行，俯见其影，以为伏鬼也；仰视
其发，以为立魅也。背而走，比至其家，失气而死。”
《西京杂记》：“高祖初入咸阳宫，周行库府，金玉珍宝，不
可胜言。其尤惊异者有方镜，广四尺，高五尺九寸，表
里有明。人直来照之，影则倒见。”

《列仙传》：“河间王家老舍人，自言父世见元俗，元俗无
影，王呼著日中，实无影。”

《风俗通》：陈留有富室公，年九十无子，取田家为妇，一
交接而死。后生男，其女诬其淫佚，有儿争财数年不
能决，丞相邴吉曰：“闻老公子不奈寒，又无影。”时岁八
月，取同岁小儿解衣裸之，此儿言独寒，日中独无影，
大小叹息，因与其财。

《东观汉记》：“西羌祖爱剑，为秦所奴，而亡隶藏岩穴中，
见焚，有影象如虎，为蔽火，得不死。诸羌以为神，推以
为豪。”

《魏略》：“何晏性自喜行步顾影。”

《晋书陆云传》：“云尝著缞绖上船，于水中顾见其影，大
笑落水，人救获免。”

《博物志》：“妇人妊娠未满三月，著婿衣冠，平旦左绕井
三匝，映详影而去，勿反顾，勿令人知见，必生男。”
《抱朴子》：“韩终久服丹，立日中无影。”

《拾遗记》：“溟海之北，有勃鞮之国。人皆衣羽毛，无翼而
飞，日中无影。”

《世说》：任育长，年少时甚有令名。武帝崩，选百二十挽
郎，一时之秀彦，育长亦在其中。王安丰选女婿从挽
郎，摉其胜者，且择取四人，任犹在其中，童少时神明
可爱，时人谓“育长影亦好。”

《南史梁高祖本纪》：“帝身映日无景。”

《酉阳杂俎》：道士郭采真言：人影数至九成式，常试之，
至六七而已，外乱莫能辨。郭言“渐益炬，则可别。”又说
九影各有名，影神一名右皇，二名魍魉，三名泄节枢，
四名尺凫，五名索关，六名魄奴，七名灶。〈一日〉《旧抄》
“九影”，名在麻面纸中，向下两字，鱼食不记。八名《亥灵
胎》，九鱼，全食不辨。

宝历中，有王山人，取人本命日，五更张灯相人影，知
休咎。言“人影欲深，深则贵而寿。影不欲照水、照井及
浴盆中。”古人避影，亦为此古《蠼螋》《短狐》、“踏影”《蛊》，皆中
人影为害。近有人善灸人影治病者。

《耳目记》：“柳州，古桂阳郡也。有曹泰年八十五，偶少妻
生子，名曰曾，日中无影焉，年七十方卒，亲见其孙子
具说。道士曹体一即其从孙侄。”云“的不虚”，故知邴吉，
验影不虚也。

《珍珠船》丁晋公重影。

《青溪寇轨》初，方腊生而数有妖异。一日临溪顾影自
见其冠服如王者，由此自负。

《琅嬛记》：方乔既与紫竹遇，一睹其状，更不可见，昼夜
思之，面貌恍惚，中心拂郁。一日遇一道士，出一锦囊，
内有古镜，谓乔曰：“子之用心，诚通神明，吾有此纯阳
古镜，藏之久矣，今以奉赠。此镜一触至阴之气，留影
不散，子之所遇少女，至阴独钟，试使人照之，即得其貌矣。然后令画工图之，何有也？所留之影，伺此女一”
得阳精，影即散去。乔试之，果然。

《珍珠船》欲使心正，常以日山三丈，错手置两肩上，以
日当心，心中开暖，则心正矣。有姜伯真行道采药，值
仙人，仙人使平倚日中，其影偏。仙人曰：“子笃志学仙，
不知心不正之为失。”因教以此得道。

《尚书大禹谟》：“惠迪吉，从逆凶，唯影响。”按注吉凶之应
于善恶，犹影响之出于形声也。

《关尹子二柱》篇：“水中之影，有去有来，水无去来。”
《晏子外篇》：“君子独立不惭于影，独寝不惭于魂。”
《列子说符》篇：“子列子学于壶丘子林，壶丘子林曰：‘子
知持后，则可言持身矣。列子曰：‘愿闻持后’’。”曰：“顾若影
则知之。列子顾而观影，形枉则影曲，形直则影正，然
则枉直随形而不在影，屈伸任物而不在我，此之谓
持后而处”先。关尹谓《子列子》曰：“言美则响美，言恶则
响恶；身长则影长，身短则影短。名也者，响也；身也者，
影也。故曰：‘慎尔言，将有和之；慎尔行，将有随之’。是故
圣人见出以知入，观往以知来，此其所以先知之理
也。度在身，稽在人。人爱我，我必爱之；人恶我，我必恶
之。汤武爱天下，故王；桀纣恶天下，故亡。此所稽”也。稽
度皆明而不道也。譬之出不由门，行不从径也。以是
求利，不亦难乎？尝观之神农有炎之德，稽之虞、夏、商、
周之书，度诸法士贤人之言，所以存亡废兴，而非由
此道者，未之有也。

《庄子齐物论》：罔两问景曰：“曩子行，今子止；曩子坐，今
子起。何其无特操与？”景曰：“吾有待而然者邪？吾所待，
又有待而然者邪？吾待蛇蚹蜩翼邪？恶识所以然！恶
识所以不然！”

《寓言篇》：众罔两问于景曰：“若向也俯而今也仰；向也
括而今也被发；向也坐而今也起；向也行而今也止。
何也？”景曰：“叟叟也，奚稍问也？予有而不知其所以。予，
蜩甲也，蛇蜕也，似之而非也。火与日，吾屯也；阴与夜，
吾代也。彼，吾所以有待耶？而况乎以有待者乎？彼来
则我与之来，彼往则我与之往，彼强阳则我与之强”
阳。“强阳”者又何以有问乎。

《渔父》篇：“人有畏影恶迹而去之走者，举足愈数而迹
愈多，走愈疾而影不离身，自以为尚迟，疾走不休，绝
力而死。不知处阴以休影，处静以息迹，愚亦甚矣！”
《荀子彊国》篇：“夫下之和上，譬之犹响之应声，影之像
形也。”

《韩子功名》篇：“名实相待而成，形影相应而立。”

《淮南子道应训》：罔两问于景曰：“昭昭者，神明也。”景曰：
“非也。”罔两曰：“子何以知之？”景曰：“扶桑受谢，日照宇宙，
昭昭之光，辉烛四海，阖户塞牖，则无由入矣。若神明
四通并流，无所不及，上际于天，下蟠于地，化育万物
而不可为象，俯仰之间而抚四海之外，昭昭何足以
明之？”

《地镜图》“人行日月中无影”者，神仙人也，与虚合体，故
居日月中无影，履霜无迹，火中无影也。

《颜氏家训名实》篇：“名之与实，犹形之与影也。德艺周
厚，则名必善焉；容色姝丽，则影必差焉。今不修身而
求令名于世者，犹貌甚恶而责妍影于镜也。”

《元真子𬸚𬸦篇》：入道之境，声者让响，形者让影。
《涛之灵篇》：“影之问乎光曰：‘吾昧乎体之阴，君昭乎质
之阳，君之初，吾之馀，君之中，吾之穷，君之没，吾之灭，
君之清，吾之明。何君之好无恒，俾吾之令无常欤？光
之答乎’？”影曰：“子在空而无，在实而有，在翼而飞，在足
而走，在钩而曲，在弦而直。子之近乎？烛出子体之外，
子之远乎？镜入吾质之内，子之自无恒，岂吾之独无
常欤？虽然，子之同抑吾之可通。吾怪吾之尤者，虽吾
亦不知之何哉？吾遇阳燧之抱，倒乎子之面；吾遭罗
㬋之蚀，曲乎子之叶。吾将问诸造化，穷理尽性而不
知者，命也夫！”影笑之曰：“君第收光，吾将灭影。有之与
无，由君之与吾何背？何正妄推乎造化之”命哉！
谭子《化书》，“以一镜照形，以馀镜照影，镜镜相照，影影
相传，不变冠剑之状，不夺黼黻之色，是形也与影无
殊，是影也与形无异。”乃知形以非实，影以非虚，无实
无虚，可与道俱。

《齐东野语》：靖节作《形影相赠神释》之诗谓贵贱贤愚，
莫不营营惜生，故极陈形影之苦，而以神辨自然，以
释其惑。形赠影曰：“愿君取吾言，得酒莫苟辞。”影答形
曰：“立善有遗爱，胡可不自竭。”形累养而欲饮，影役名
而求善，皆惜生之惑也。神乃释之曰：“大钧无私力，万
理自森著。人为三才中，岂不以我故。”此神自谓也。又
曰：“日醉或能忘，将非趣龄具。”所以辨养之累。又曰：“立
善常所忻，谁当与汝誉。”所以解名之役，然亦仅在趣
龄与无誉而已。设使为善见知，饮酒得寿，则亦将从之耶？于是又极其释曰：“纵浪大化中，不喜亦不惧。应
尽便须尽，无事勿多虑。”此乃不以死生祸福动其心，
泰然委顺，乃得神之自然，释氏所谓“断常见”者也。坡
翁从而反之曰：“予知神非形，何复异人天。岂惟三才
中，所在靡不然。”又云：“委顺忧伤生，忧死生亦迁。纵浪
大化中，正为化所缠。应尽便须尽，宁复俟此言。”白乐
天因之作《心问身》诗云：“心问身云何泰然，严冬煖被
日高眠。放君快活知恩否，不早朝来十一年。”身答心
曰：“心是身王身是宫，君今居在我宫中，是君家舍君
须爱，何事论恩自说功。”心复答身曰：“因我疏慵休罢
早，遣君安乐岁时多。世间老苦人何限，不放君闲奈
我何。”此则以心为吾身之君，而身乃心之役也。坡翁
又从而赋六言曰：“渊明形神自我，乐天身心于物，而
今月下三人，他日当成几佛。”然二公之说虽不同，而
皆祖之。《列子力命之论》，力谓命曰：“若之功奚若我哉？”
命曰：“汝奚功于物，而欲比朕？”力曰：“寿夭穷达，贵贱贫
富，我力之所能也。”命遂历陈彭祖之寿，颜渊之夭，仲
尼之困，殷纣之君，季札无爵于君，田恒专有齐国，夷
齐之饿，季氏之富。“若是汝力之所能，奈何寿彼而夭
此，穷圣而达逆，贱贤而贵愚，贫善而富恶耶？”力曰：“若
如是言，我固无功于物，而物若此耶？此则若之所制
耶？”《命》曰：“既谓之命，奈何有制之者？朕直而推之，曲而
任之，自寿自夭，自穷自达，自贵自贱，自富自贫，朕岂
能识之哉？”此盖言寿夭穷通，贫贱富贵，虽曰莫非天
命，而亦非造物者所能制之，直付之自然耳。此则渊
明《神释》所谓大钧无私力之论也。其后杨龟山有读
东坡《和陶影答形诗》云：“君如烟上火，火尽君乃别。我
如镜中像，镜坏我不灭。”盖言影因形而有，无是生灭
相。故佛云：“一切有为法，如梦幻泡影。”正言其非实有
也，何谓不灭？此则又堕虚无之论矣。

《丹铅总录》：镜以镜影，镜亦有影，两镜相镜，影以重影，
故曰“与影竞走。”悲夫！

《洞冥记》：帝昇望月台时，暝望南端有三青鸭群飞，俄
而止于台上，帝悦之，青鸭化为三小童，皆著青练文
𦈡，各握鲸文大钱五枚，置帝几前，身止影动，因名“轻
影钱。”

《独异志》：唐中宗为天后，废于房陵。有人渡水拾薪，得
一古镜进之。中宗照面，其影中有人语曰：“即作天子，
即作天子。”未浃旬，践居帝位。

《礼记》：